Sansevandring

Denne sansevandringen er utviklet i Skøyen menighet, som en del av breddetiltaket «Babysanggudstjeneste» for 1-åringer.

# Presentasjon av sansevandringen i gudstjenesten

Sansevandringen presenteres som siste del av forberedelsene til nattverdsmåltidet, like før «Kom, for alt er gjort ferdig». Vi må oppfordre menigheten til å ta seg god tid. De som kan lese bibelversene og tekstene som følger med, må gjerne forklare innholdet til de som ikke kan lese. Den som presenterer postene, går rundt til hver post og forklarer hva som er på hvert sted.

# Nattverd

Nattverdsmåltidet er en del av sansevandringen.

# Luktebord

På luktebordet står det seks små patentglass. Hver av dem er merket med hvilken lukt de inneholder. Inni glassene er det en liten bit med tørkepapir dryppet med en dråpe eterisk olje. Glassene står foran hver sin lapp hvor det står en bibeltekst, som viser hvorfor det er en «bibelsk» lukt.

Duftene er:

* Sandeltre
* Sedertre
* Røkelsestre
* Myrra
* Isop
* Urter (rosmarin)

De eteriske oljene er kjøpt i 5ml-flasker fra teleurt.no. Flaskene oppbevares i de respektive patentglassene.

# Taktilt bord

Det finnes mange muligheter for det taktile bordet. Her er vårt utvalg fra sansevandringen 2018:

* Gripekors og gripehjerter i oliventre (fra Bok & Media)
* Saueskinn
* Kors laget av oppvasksvamper, limt på et ark med teksten «Korset: Jesu oppvask med synd og død»
* Anker laget av garn, limt på et ark med teksten «Anker, et symbol på håp». (Kan med fordel utformes på andre måter, for eksempel broderes eller lignende.)
* Fiskesymbol, laget av silkepapir limt på et ark med teksten «Fisken, et Jesus-symbol».

Alle mulige slags kristne symboler er mulig å lage i alle mulige slags materialer som skaper ulik tekstur.

# Rangler og regnstaver

Vi legger ut noen lekematter, og på disse ligger en kurv med rangler, rytmeleker og regnstaver. På veggen henger en liten lapp med et bibelvers om regn.

# Sanseflaskebord

Et bord med flasker fylt med småting og kanskje væske som lager morsomme og spennende effekter når man snur og rister på flaskene.

Stormflasker: Fyll en flaske halvfull med vann, farg vannet blått med konditorfarge. Fyll flasken helt opp med babyolje. Flasken står ved siden av en lapp med fortellingen om at Jesus stiller stormen.

Lignelsesflaske skatten i åkeren: Fyll en flaske med korn, for eksempel helkorn av hvete. Putt oppi noen gullfargede, glinsende ting, for eksempel perler eller sammenkrøllet gullpapir. Følges av teksten i Matt 13,44.

Lignelsesflaske perlen og kjøpmannen: Fyll en flaske 3/4 full med gjennomsiktige/hvite store pynteperler, pluss én rød. Fyll vann til toppen. Følges av teksten i Matt 13,45.

Lignelsesflaske sennepsfrø: Ha litt sesamfrø i bunnen av en flaske. Finn en grein med flere kvister på, og klipp den til slik at den ser ut som et lite tre (uten blader) som får plass oppi flaska. Følges av teksten i Matt 13,31–32.

Lignelsesflaske såmannen: Fyll en flaske lagvis med blomsterjord, strøsand, småstein og noe som kan minne om tornebusker. En liten tilpasset kartongbit kan trykkes nedi flaska mellom hvert lag for å unngå sammenblanding av lagene. Vi har brukt litt tykk, myk hobby-ståltråd til å lage torne-laget. Følges av teksten i Matt 13,3b–8.

Vi har også en flaske med gjennomsiktig sjampo og nabbi-perler, og en flaske med gjennomsiktig hårvoks og røde hjertefigurer. Disse følges av egenskrevne tekster om «perler i mosaikk» og «hjerter i bevegelse» (se slutten av dokumentet).

Våre erfaringer er at glassflasker er for tunge, det beste er å bruke plastflasker. De bør være stødige, og det er en fordel om korken er stor slik at den kan stå opp ned. Den letteste måten å få tak i slike flasker på, er å kjøpe smoothie eller juice på liters- eller halvlitersflasker. Velg flasker hvor det er lett å rive av etiketten! På noen flasker er det umulig å fjerne etiketten.

Vi har også erfart at sjampo kan være litt vel tyktflytende.

Det finnes uendelige muligheter til ting man kan fylle flaskene med. Utfordringen er å finne et «forkynnende» innhold.

# Steiner ved korset

Dette er en velkjent post på bønnevandringer. Legg fram noen steiner, og forklar at man kan ta en stein og legge den ved korset som et symbol på det tunge man føler, for å legge det fra seg hos Jesus.

# Lys-grotte og stjernekikkerter

Vi lager et mørkt krypinn, ved å sette tre bord inntil hverandre og dekke sidene med et flere meter langt tøystykke. Tøystykket holdes oppe ved hjelp av noen av Ten Sing sine klyper. Klypene bruker vi også til å holde oppe en inngang til «grotta». Inni grotta står det to lamper, den ene er en RGB-lampe som skifter farge trinnløst, og den andre er en liten LED-stjerneprojektor. Begge kommer fra Clas Ohlson.

På et bord utenfor grotta ligger det noen kaleidoskoper og optiske leketøy, samt et utdrag av salme 8 om stjernehimmelen.

# Uro

Fra taket henger det en uro. Den består av kristne symboler klippet ut i mosegummi og plakatkartong i ulike farger, med og uten glans. Symbolene er bundet sammen og hengt opp i fiskesnøre, tre snører nedover som henger fra et tverrgående «luftspenn» som er knyttet til bjelkene i taket. Noen perler danner lodd som får snørene til å rette seg ut.

# Orgel/flygel

Under sansevandringen spiller organisten.

# Døpefonten

Døpefonten er fylt med vann. Her kan man kjenne på vannet, og eventuelt tegne seg med et kors i panna. Posten kan være bemannet, med en person som tegner hver enkelt med korset og sier en enkel dåpspåminnelse.

# Lys og salt

Ved siden av lysgloben står det et lite bord med et lys og en skål med grovsalt og en teskje. Her kan man ta litt salt i hånda og smake på det. Følges av utdrag av bibelversene om verdens lys og jordens salt.

# Lysgloben

Lysgloben er tilgjengelig for bruk.

# Tekster

**En såmann gikk ut for å så.**

Og da han sådde, falt noe ved veien,
og fuglene kom og tok det.

Noe falt på steingrunn hvor det var lite jord,
og det skjøt straks i været fordi jordlaget var tynt.
Men da solen steg, ble det svidd og visnet fordi
det ikke hadde fått slå rot.

Noe falt blant tornebusker,
og tornebuskene vokste opp og kvalte det.

Men noe falt i god jord og bar frukt:
noe hundre, noe seksti,
noe tretti ganger det som ble sådd.

*Matteus 13,3–8*

**Himmelriket er likt et sennepsfrø**som en mann tok og sådde i åkeren sin.
Det er mindre enn noe annet frø,
men når det har vokst opp, er det
større enn andre hagevekster,
så det blir til et tre, og himmelens fugler
kommer og bygger rede i greinene på det.

*Matteus 13,31–32*

**Himmelriket er likt en skatt**som var gjemt i en åker.
En mann fant den, dekket den til igjen,
og i sin glede gikk han bort og solgte
alt han eide, og kjøpte åkeren.

*Matteus 13,44*

**Himmelriket er også likt en kjøpmann**som lette etter fine perler.
Da han fant en særlig verdifull perle,
gikk han bort og solgte alt han eide,
og kjøpte den.

*Matteus 13,45–46*

**Sett hjertene i bevegelse**ved å la luftboblen flyte gjennom glasset.

Be Gud om å sette våre hjerter i bevegelse
ved den livspust som Den hellige ånd gir oss.

Som en puslespillbrikke i et puslespill,
eller en **perle i en mosaikk**,
har du en plass i fellesskapet.

Gud har skapt deg, og gitt deg egenskaper
som du kan bruke til det beste for alle.

Fly, min kjæreste,
 vær som en gasell, som en ung hjort
 over fjell med duftende **urter**!

*Høysangen 8,14*

**Sedertre og sandeltre** ble brukt til å bygge tempelet i Jerusalem.

Salomo tenkte nå på å bygge et hus for Herrens navn og en kongebolig til seg selv. Han sendte bud til Hiram, kongen i Tyros: «Gjør nå det samme for meg som du gjorde for min far David da du sendte ham sedertre, så han kunne bygge seg et hus til å bo i. Nå vil jeg bygge et hus for Herren min Guds navn og hellige det til ham. Send meg også sedertre, sypresser og sandeltre fra Libanon! (fra 2. Krønikebok 2)

Hirams flåte som hentet gull fra Ofir, hadde også med seg store mengder sandeltre og edelstener derfra. Av sandeltreet fikk kongen laget utsmykninger til Herrens hus og kongeborgen, og lyrer og harper til sangerne. Så mye sandeltre har det aldri tidligere kommet til landet, og så mye har ikke vært å se til denne dag.

*1. Kongebok 10,11–12*

Ta bort min synd med **isop**, så jeg blir ren,
vask meg, så jeg blir hvitere enn snø.

*Salme 51,9*

Jesus visste nå at alt var fullbrakt,
og for at Skriften skulle bli oppfylt, sa han:
«Jeg tørster.»
Det sto et kar der med vineddik.
De fylte en svamp med den,
satte svampen på en **isop**stilk
og holdt den opp til munnen hans.
Da Jesus hadde fått vineddiken, sa han:
«Det er fullbrakt!»
Så bøyde han hodet og utåndet.

*Johannes 19,28–30*

Da de så stjernen, ble de fylt av jublende glede.
De gikk inn i huset og fikk se barnet hos moren, Maria,
og de falt på kne og hyllet ham.
Så åpnet de skrinene sine
og bar fram gaver til barnet:
gull, **røkelse** og **myrra**.

*Matteus 2,10–11*

Så vakker din kjærlighet er, min søster, min brud!
 Din kjærlighet er bedre enn vin,
 duften av oljene dine er bedre enn alle urter!

Dine vekster er en paradishage
 av granateple og herlig frukt,
 hennabusker og nardusplanter,

nardus, safran, kalmus, kanel og alle slags **røkelsestrær**,
 **myrra**, aloe, alle de fineste urter.

*Høysangen 4,10.13–14*

Da kom det en virvelstorm kastende over sjøen,
båten begynte å fylles med vann,
og de var i stor fare.
Disiplene gikk bort og vekket Jesus og sa:
«Mester, mester, vi går under!»
Da reiste han seg og truet vinden og bølgene
så de la seg, og det ble blikk stille.

*Lukas 8,23–24*

Rist på flasken for å lage storm.
Se hvordan bølgene blir stille igjen.

Han dekker himmelen med skyer,
 sørger for regn til jorden
 og lar gresset spire på fjellene.

*Salme 147,8*

Når jeg ser din himmel, et verk av dine fingre,
 månen og stjernene som du har satt der,

hva er da et menneske – at du husker på det,
 et menneskebarn – at du tar deg av det?

*Salme 8,4–5*

Jesus sier:

«Dere er jordens salt!»

«Dere er verdens lys!
Deres lys skal skinne for menneskene,
så de kan se de gode gjerningene dere gjør,
og prise deres Far i himmelen!»

*Fra Matteus 5,13–16*

Vi kan føle ting inni oss også.
Ta en stein og la den symbolisere
noe som er tungt å tenke på.
Legg den fra deg under korset.

«Kom til meg, alle dere som strever
og bærer tunge byrder,
og jeg vil gi dere hvile.»

*Matteus 11,28*

Vårt hjerte gleder seg i ham,
 vi setter vår lit til hans hellige navn.

*Salme 33,21*

Jeg vil takke deg, Herre, av hele mitt hjerte.
 Jeg vil fortelle om alle dine under.

*Salme 9,2*